તે કેનેડિયન સાઇકલિસ્ટે કહ્યું કે, "Swamiji, I have been to almost every country which I could go through bicycle. I just pray that India never modernises. (સ્વામીજી, જ્યાં સાઇકલ લઇને જઈ શકાય એવા બધા જ દેશોમાં હું જઇ આવ્યો છું; હું પ્રાર્થના કરું છું કે ભારત આધુનિક ન બને.) આ સાંભળીને પાર્ષદોએ તેમને પૂછ્યું કે ‘આવું કહીને તમે શું એવું ઇચ્છો છો કે ભારત કદી પ્રગતિ ન કરે અને ભારત પછાત રહે?"પછી આ સાઇકલિસ્ટે સૌને આશ્ચર્ય પમાડે એવો જવાબ આપ્યો કે ‘ભારત ભલે બધી બાબતોમાં આધુનિક બને પણ એક બાબતમાં આધુનિક ન બને.’ પછી તે ગંભીર થઈ ગય. ત્યારબાદ કેનેડિયન સાઇકલિસ્ટે જે વાત કરી તેનાથી ભારતીય સંસ્કૃતિનાં મૂળ એવા આતિથ્ય-ધર્મ ઉપર ગર્વ થાય એ સાહજિક છે. તેમણે જણાવ્યું કે ‘હવે હું તમને મારો અનુભવ કહું છું કે વિશ્વ-ભ્રમણ દરમિયાન દુનિયાભરના દેશો કરતાં ભારત શા માટે અલગ છે? હું ભારતના સેંકડો ગામડાઓમાંથી પસાર થયો. ત્યાં મેં જે આતિથ્ય-સત્કાર જોયો. તે જોઈને હું અભિભુત થઈ ગયો. કેમ કે ગામડાઓમાં મારા માટે બહુધા બધાનાં ઘરનાં દ્વાર ખુલ્લાં હતાં. એક કપ ચાની માગણી કરો તો ચાર-ચાર વ્યક્તિઓ ચાનો કપ લઈને હાજર થઈ જાય. એક સામાન્ય જરૂરિયાતમંદ વ્યક્તિ પણ પોતાની પાસે રહેલા એક કપ દૂધમાંથી તમને અડધો કપ દૂધ આપી દે. આ પ્રકારનું આતિથ્ય મને દુનિયાના બીજા કોઈ દેશમાં જોવા મળ્યું નહીં. જો ભારત આધુનિક બને તો કદાચ તેનું આવું ઉદાત્ત આતિથ્યપણું જતું રહે તો? આ મારી આશંકા છે. માટે હું ઈચ્છું છું કે ભારત આતિથ્ય ધર્મમાં આધુનિક ન બને!’